Padmakara Translation Group

Padmakara Translation Group er en oversettergruppe som ble grunnlagt i 1987 i kommunen Plazac i departementet Dordogne i Frankrike. Gruppen blir ledet av eksiltibetanerne Tsetul Pema Wangyal Rinpoche (པདྨ་དབང་རྒྱལ་རིན་པོ་ཆེ།, f. 1945) og Jigme Khyentse Rinpoche (འཇིགས་མེད་མཁྱེན་བརྩེ་རིན་པོ་ཆེ།, f. 1963). Padmakara er en avdeling av Songtsen (སྲོང་བཙན), som er en fellesbenevnelse på forskjellige prosjekter og aktiviteter som Pema Wangyal Rinpoche og hans familie har vært engasjert i siden tidlig på 1980-tallet. Padmakara har som mål å berge, bevare, oversette og utgi tibetanske tekster. Den arbeider med å formidle tekster i klassisk og samtidig tibetansk litteratur, spesielt arbeider om buddhistisk filosofi og praksis til et vestlig publikum, og å bevare de spirituelle og kulturelle tradisjoner til det tibetanske folk.
Padmakara Translation Group består av oversettere og redaktører av en rekke nasjonaliteter. Gruppen oversetter til så mange språk som mulig, med tekster som har sin opprinnelse i alle de fire store retninger av tibetansk buddhisme – nyingma, kagyu, gelug og sakya.


== Oversettelsen av Kangyur og Tengyur ==

Det er fullstendig sannsynlig at overlevelsen av buddhadharma vil kunne avhenge av at den blir oversatt til andre språk ... Ved å oversette og gjøre tilgjengelige de tibetanske buddhistiske tekster for moderne mennesker, kan en stor del av buddhistisk sivilisasjon og kultur bli reddet fra utslettelse.

Fra 15. til 20. mars 2009 var mer enn 50 av verdens ledende lærere, akademikere og oversettere fra tibetansk til engelsk samlet i landsbyen Bir i Joginder Nagar-dalen i delstaten Himachal Pradesh i det nordvestlige India. De var samlet i konferansen «Translating the Words of the Buddha» under ledelse av Dzongar Khyentse Rinpoche (རྫོང་གསར་འཇམ་དབྱངས་མཁྱེན་བརྩེ་རིན་པོ་ཆེ།, 1961–) og stiftelsen Khyentse Foundation ved Deer Park Institute. Deer Park Institute ble grunnlagt i mars 2006 på campusen til et tidligere buddhistisk kloster-institutt (Dzongsar Institute), og er et prosjekt under ledelse av Siddhartha’s Intent Society. Konferansen ble støttet og velsignet av lederne for alle de store retninger innenfor tibetansk buddhisme, herunder Tenzin Gyatso (den 14. Dalai Lama), den nåværende Karmapa av skolen karma-kagyu og Sakya Trizin Ngawang Kunga (den 41. Sakya Trizin i skolen sakya).Konferansen formann, den syvende Dzogchen Ponlop Rinpoche (རྫོགས་ཆེན་དཔོན་སློབ་རིན་པོ་ཆེ།, 1965–) som også var abbed ved Dzogchenklosteret i Dêgê, påpekte at tibetansk buddhisme var blitt et vestlig fenomen. Det var derfor behov for å oversette den tibetanske buddhistiske kanon til et vestlig språk. Samtidig anslo konferansens deltagere at mindre enn 5 % av tekstsamlingene Kangyur og Tengyur var blitt oversatt til et moderne språk. Mange lærde mestere, som kjente den nøyaktige fortolkning av tekstene, var av høy alder eller hadde allerede gått bort. Dette ga en følelse av hastverk, og Chökyi Nyima Rinpoche (ཆོས་ཀྱི་ཉི་མ་རིན་པོ་ཆེ, 1951–) sa at «[v]i lever i en tid da buddhadharma henger i en tynn tråd».Under konferansen påtok Padmakara Translation Group seg jobben med å oversette Kangyur og Tengyur til engelsk. De to tekstsamlingene inneholder 5 262 tekster i 325 bind (1 169 tekster i Kangyur og 4 093 tekster i Tengyur). De teller 231 803 sider (69 978 sider i Kangyur og 161 825 sider i Tengyur). I tillegg finnes det omkring 2 200 klassiske kinesiske kanoniske tekster i 55 omfattende bind.I 2010 ble organisasjonen 84000: Translating The Words of the Buddha grunnlagt av Khyentse Foundation. I juni 2013 ble den registrert som en uavhengig global stiftelse, og ble samtidig tildelt 5.4 millioner amerikanske dollar fra Khyentse Foundation. 108 grunnleggende sponsorer ga hver enkelt mellom 50 000 og 250 000 amerikanske dollar til prosjektet.


=== Statusen i prosjektet ===
I 2009 ble det lagt fire etterfølgende tidsplaner for prosjektet. Det tok omkring et århundre å oversette tekstene fra sanskrit til tibetansk i det åttende og niende århundre e.Kr. Oversettelsen til engelsk følger på samme måte fire etapper på henholdsvis 10, 25, 50 og 100 år. Oversettelsen av Dergé Kangyur ble estimert til å ta 25 år, og vil pågå frem til året 2035. Oversettelsen av Dergé Tengyur vil ta 100 år og pågå frem til året 2110.Nedenfor vises statusen for de to oversettelsesprosjektene per 2. februar 2023.Av Dergé Kangyur er 248 tekster publisert (27 %, 19 027 sider), 420 tekster er under oversettelse, hvorav 26 % (18 704 sider) er oversatt, men ennå ikke publisert, og 25 % (17 692 sider) ikke er ferdige. Oversettelsen av 528 tekster (22 %) er ennå ikke påbegynt.Av Dergé Tengyur er 1 tekst publisert (0 %, 582 sider), 26 tekster er under oversettelse, hvorav 0 % (392 sider) er oversatt, men ennå ikke publisert, og 3 % (5 055 sider) ikke er ferdige. Oversettelsen av 3364 tekster (97 %) er ennå ikke påbegynt.


=== Dergé Kangyur (སྡེ་དགེའི་བཀའ་འགྱུར · sde dge‘i bka'-'gyur) ===


=== Dergé Tengyur (སྡེ་དགེའི་བསྟན་འགྱུར, sde dge‘i bstan 'gyur) ===


== Noter ==


== Referanser ==


== Eksterne lenker ==
Songtsen